
A LAPPANTYÚ (CAPRIMULGUS EUROPAEUS) TERÜLETHASZNÁLATÁNAK VIZSGÁLATA TÉRINFORMATIKAI ESZKÖZÖKKEL

A lappantyú (Caprimulgus europaeus) magyarországi állománya stabil, európai állománya folyamatosan csökken. Hazai státusza védett, valamint közösségi jelentőségű faj. Rejtett éjszakai életmódja miatt szinte kizárólag terepi megfigyeléseink voltak a fajról. Vizsgálataimat a Kiskunsági Nemzeti Park területén végzem 2010 óta a Kolon-tavi Madárvárta munkatársaival. 230 hektáros mintaterületem a Kolon-tavi törzsterületen helyezkedik el, ahol jelen van a lappantyúk természetes élőhelye, a nyáras-borókás társulás valamint az 1950-60-as években mesterségesen kialakított, telepített fenyőerdő is. A táj megváltozásának jelentős hatása volt az itt előforduló fajok elterjedésére.
A hím madarak akusztikus felmérését 2011-ben és 2012-ben végeztem, majd a felvett 55 pont – és ehhez további 55 véletlenszerű elhelyezkedésű kontrollpont – körüli növényzetet mértem fel egy 25 méter sugarú körben. Ezekben a körökben vizsgáltam az erdősültséget (m2), foltok méretét (m2) és a szegélyek hosszát (m) valamint a foltméretek és a szegélyhosszok közötti kapcsolatot. A felvett adatok feldolgozását a digitalizált élőhely-térkép segítette. A kontroll és minta pontok eloszlásának összehasonlítására Chi2 homogenitás vizsgálatot alkalmaztam. Az egyes területek használatának értékelését Bonferroni Z-teszttel kiegészített Ivlev-féle élőhely-preferencia index alapján állapítottam meg.
Adataink feldolgozása során már 2011-ben, több olyan jelentős megfigyelést tettünk, amit eddigi vizsgálatok nem mutattak ki: például a lappantyú élőhelyválasztását jelentősen befolyásolja a fásszárú vegetáció területi kiterjedése és szerkezete.
Reményeim szerint a hosszútávú és földrajzilag terjeszkedő vizsgálat segít hozzájárulni a faj alaposabb megismeréséhez és védelméhez. Célom, hogy vizsgálatainkkal elősegítsem a faj fennmaradását.



